b'\n_START_ARTICLE_\nSubstantiivi\n_START_PARAGRAPH_\nSubstantiivit eli nimisanat ovat yksi sanaluokista. Substantiivi ilmaisee asiaa tai esinett\xc3\xa4 ja suomessa sit\xc3\xa4 taivutetaan sijamuodoissa, luvuissa ja omistusliitteit\xc3\xa4 liitt\xc3\xa4m\xc3\xa4ll\xc3\xa4, mink\xc3\xa4 lis\xc3\xa4ksi voidaan lis\xc3\xa4t\xc3\xa4 liitepartikkeleita. Suomessa substantiivi kuuluu nomineihin. Muissa kieliss\xc3\xa4 substantiivia voidaan taivuttaa my\xc3\xb6s esimerkiksi suvussa eli genuksessa. Esimerkiksi saksassa jokaisella substantiivilla on suku ja sen mukainen artikkeli, jota taivuttamalla ilmaistaan sanan sijamuoto. Saksassa n\xc3\xa4m\xc3\xa4 artikkelit ovat yksik\xc3\xb6ss\xc3\xa4 der (maskuliini), das (neutri) ja die (feminiini) sek\xc3\xa4 monikossa pelkk\xc3\xa4 die. Joissain kieliss\xc3\xa4 substantiiveihin voidaan my\xc3\xb6s liitt\xc3\xa4\xc3\xa4 verbien taivutusp\xc3\xa4\xc3\xa4tteit\xc3\xa4._NEWLINE_Substantiivit jaetaan yleisnimiin (appellatiivit) ja erisnimiin (proprit). Erisnimi viittaa yksil\xc3\xb6ityyn henkil\xc3\xb6\xc3\xb6n, olioon, asiaan tai esineeseen. Yleisnimi puolestaan viittaa henkil\xc3\xb6ihin, olioihin, asioihin tai esineisiin lajinsa edustajana.  Yleisnimi siis luokittelee, esimerkiksi vuoristo, kun taas erisnimi yksil\xc3\xb6i, esimerkiksi Kalliovuoret._NEWLINE_Yleisnimet voidaan edelleen jakaa laskettaviin ja ei-laskettaviin. Laskettavat yleisnimet viittaavat yksil\xc3\xb6ihin tai yksitt\xc3\xa4isiin asioihin/esineisiin, kun taas ei-laskettavat viittaavat yleens\xc3\xa4 aineisiin tai abstraktioihin, joita ei voi laskea. Laskettavia substantiiveja on esimerkiksi koira, joiden lukum\xc3\xa4\xc3\xa4r\xc3\xa4 voidaan todeta. Ei-laskettaviin aine- ja abstraktisanoihin kuuluvat esimerkiksi maito  tai  matematiikka.'